יוסף אל-מדאני

יוסף אל־מדאני (בערבית: يوسف المداني; נולד ב-1977) הוא איש צבא בכיר בתימן, ממנהיגי ארגון החות'ים ונחשב לאחד המפקדים המקורבים ביותר למנהיג הארגון, עבד אל-מאלכ אל-חות'י. ב-16 באוקטובר 2025 מונה לרמטכ"ל הזרוע הצבאית של החות'ים לאחר הודעה על מות קודמו מוחמד עבד אל-כרים אל-ע'מארי מהפצצת חיל האוויר הישראלי במסגרת מבצע טיפת מזל.

 ביוגרפיה 
אל-מדאני נולד במחוז חג'ה בצפון תימן וגדל במשפחה מרובת ילדים. החל את דרכו במסגרת תנועת "אַ-שבַּאב אל-מוּאְמִן" (الشباب المؤمن, "הצעירים המאמינים") שהקים מייסד החות'ים חוסיין בדר א-דין אל-חות'י במחוז סעדה. על פי הדיווחים, בינו לבין אל-חות'י נוצר קשר קרוב ובשנת 2002 אל-מדאני נשלח על ידו לאיראן. שם עבר הכשרה צבאית על ידי משמרות המהפכה. זמן קצר לאחר סיום ההכשרה שב לתימן ונשא את בתו של אל-חות'י, מה שהופך אותו לגיסו של אחיו הצעיר ומנהיג הארגון הנוכחי, עבד אל-מלכ אל-חות'י.

ב-2003 חזר לתימן והשתתף בעיצובה של הזרוע הצבאית של החות'ים, היה מעורב באופן ישיר בבניית ההכשרה של לוחמי החות'ים ושליחתם למחנות אימונים באיראן, סוריה וחזבאללה. בשנים 2004–2010 היה מפקד צבאי זוטר במחוז סעדה ונטל חלק פעיל בקרבות הראשונים של החות'ים נגד צבא תימן.

ב-2017 קיבל דרגת "ליווא" המקבילה לאלוף ומונה למפקד גזרת החוף המערבי האחראי על ההגנה ומערך המבצעים באזור הים האדום. בשנת 2018 מונה למפקד קורפוס "האזור הצבאי החמישי" של החות'ים, אשר כולל את מחוזות חודיידה, חג'ה, אל-מחווית ורימה. בתפקיד זה, לפי הדיווחים, הוא הוביל מספר מבצעים צבאיים, בין היתר במאבק על מחוז מאריב במלחמת האזרחים בתימן אשר הביאו לעימותים משמעותיים עם כוחות הממשלה המוכרת בין-לאומית של תימן.

לימים בנה קשרים קרובים עם בכירים במשמרות המהפכה ובחזבאללה והיה איש הקשר של הזרוע הצבאית של החות'ים. במסגרת התפקיד תיאם אימונים והדרכות משותפות ופיקח על העברות נשק לארגון. החל משנת 2020 הוא חבר הוועדה הצבאית העליונה של החות'ים, הידועה גם בשם "מועצת הג'יהאד".

ב-2022 מונה ליועץ צבאי בכיר ליו"ר המועצה הפוליטית העליונה, ונחשב לסגן מפקד הזרוע הצבאית בהיותו בתפקיד זה.

ב-16 אוקטובר 2025 מונה לראש המטה הכללי של הזרוע הצבאית של החות'ים על ידי יו"ר המועצה הפוליטית העליונה, מהדי אל-משאט בעקבות מות קודמו בתפקיד, מוחמד עבד אל-כרים אל-ע'מארי מהפצצת חיל האוויר הישראלי במסגרת מבצע טיפת מזל.

 תפקידים עיקריים 
 ראש המטה הכללי של הזרוע הצבאית של החות'ים, החל מ-2025
 יועץ צבאי בכיר ליו"ר המועצה הפוליטית העליונה, נחשב לסגן מפקד הזרוע הצבאית, 2022–2025
 מפקד קורפוס האזור הצבאי החמישי, 2018–2021
 חבר הוועדה הצבאית העליונה של החות'ים, החל מ-2020
 איש הקשר עם משמרות המהפכה וחזבאללה
 מפקד גזרת החוף המערבי, 2017–2020
 מפקד זוטר במחוז סעדה, 2004–2010

 סנקציות בין-לאומיות 
אל-מדאני נמצא תחת סנקציות של מספר גופים בין-לאומיים בשל מעורבותו בפעולות צבאיות ש"איימו על השלום, הביטחון והיציבות בתימן". בין היתר, הוא מופיע החל משנת 2021 ברשימת הסנקציות של מועצת הביטחון של האומות המאוחדות, מחלקת האוצר של ארצות הברית, מחלקת המדינה של ארצות הברית וסומן גם בידי הרשויות הבריטיות והאיחוד האירופי.

בנוסף, הוא גם נידון למוות על ידי בית משפט צבאי בממשלה המוכרת בין-לאומית של תימן.

 הערות שוליים 

קטגוריה:חות'ים: אישים
קטגוריה:אישים שמחלקת האוצר של ארצות הברית הטילה עליהם סנקציות
קטגוריה:תימנים שנולדו במאה ה-20